CELEX: C2004/179/25
Language: da
Date: 2004-07-10 00:00:00
Title: Sag T-159/04: Sag anlagt den 24. april 2004 af Davide Rovetta mod Kommissionen for De Europæiske Fællesskaber

10.7.2004   
            
            
               DA
            
            
               Den Europæiske Unions Tidende
            
            
               C 179/13
            
         Sag anlagt den 24. april 2004 af Davide Rovetta mod Kommissionen for De Europæiske Fællesskaber
   (Sag T-159/04)
   (2004/C 179/25)
   Processprog: italiensk
   Ved De Europæiske Fællesskabers Ret i Første Instans er der den 24. april 2004 anlagt sag mod Kommissionen for De Europæiske Fællesskaber af Davide Rovetta ved avvocato Maurizio Gambardella, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Den endelige afgørelse af 14. maj 2003 om at indplacere sagsøgeren i lønklasse B5/3, ved hvilken sagsøgerens anmodning nr. N. D/77/03 om at blive indplaceret i lønklasse B4 desuden er blevet afvist, annulleres.
            
         
               —
            
            
               Den afgørelse, der er indeholdt i svaret på klage nr. R/563/03, hvorved sagsøgeren fik afslag på indsigt i det paritetiske indplaceringsudvalgs akter, annulleres.
            
         
               —
            
            
               Sagsøgeren tilkendes en symbolsk erstatning på 1 EUR for den ikke-økonomiske skade, som han har lidt ved den anfægtede afgørelse.
            
         
               —
            
            
               Kommissionen tilpligtes at udrede det beløb, som sagsøgeren har til gode med tilbagevirkende kraft fra hans tiltrædelse af tjenesten, såfremt han var blevet indplaceret i lønklasse B4, hvorved det relevante løntrin fastsættes efter ansættelsesmyndighedens nærmere bestemmelse.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Davide Rovetta, der er tjenestemand ved Generaldirektoratet for Beskatning og Toldunion, indgav, efter at hans prøvetid var udløbet, i medfør af tjenestemandsvedtægtens artikel 31 en ansøgning til ansættelsesmyndigheden om at blive indplaceret i næste lønklasse, hvilket i sagsøgerens tilfælde er B4. I sin ansøgning gjorde han gældende, at han også var blevet ansat i sin egenskab af jurist ved Generaldirektoratet for Beskatning og Toldunion, kontor A3 »Juridiske anliggender og kontrol med anvendelsen af EU-bestemmelserne«.
   Efter at ansættelsesmyndigheden havde givet ham afslag på at blive indplaceret i lønklasse B5/3, indgav han en klage herover i medfør af vedtægtens artikel 90, stk. 2, hvilken klage udtrykkeligt blev afvist.
   Ved dette sagsanlæg for Retten i Første Instans har sagsøgeren nedlagt påstand om annullation af afgørelsen om ikke at give ham medhold i klagen, af afgørelsen om ikke at indplacere ham i den ønskede lønklasse samt af den afgørelse, hvorved han fik afslag på indsigt i det paritetiske indplaceringsudvalgs akter.
   Efter sagsøgerens opfattelse er disse afgørelser truffet under tilsidesættelse af vedtægtens artikel 25 og 31, af Domstolens og Rettens praksis på området og er i øvrigt behæftet med væsentlige formelle mangler, manglende begrundelse og et åbenbart urigtigt skøn. I denne forbindelse gøres endvidere gældende, at den første afgørelse om indplacering fra 1983, som ændret ved afgørelse af 7. februar 1996, ikke finder anvendelse i den foreliggende sag.
   Sagsøgeren påberåber sig endelig, at kollegiets uddelegering af ansættelsesmyndighedens kompetence er ugyldig med hensyn til spørgsmål om indplacering, idet proportionalitetsprincippet, gennemsigtighedsprincippet og princippet om god sagsbehandlingsskik derved er blevet tilsidesat.